यूपी में प्रियंका गांधी की नई टीम, राज बब्बर की छुट्टी; अजय कुमार लल्लू को बनाया अध्यक्ष  
सलाहकार समिति के अध्यक्ष पद की जिम्मेदारी खुद प्रियंका ने संभाली
आराधना मिश्रा ‘मोना' को बनाया गया कांग्रेस विधायक दल का नेता
पिछली कांग्रेस कमेटी में करीब 500 सदस्य थे, नई कमेटी में सिर्फ 45
युवाओं को प्रतिनिधित्व देने का संकेत उपचुनाव की रणनीति से साफ हो गया था. कांग्रेस महासचिव की पसंद नौजवान लीडरशिप है. कांग्रेस ने उपचुनाव में युवाओं को मौका दिया और अब संगठन में भी युवा नेतृत्व को मौका मिला है. इसमें जातीय दबदबा नहीं देखा गया बल्कि समावेशी जातीय समीकरण देखे गए हैं. कमेटी में लगभग 45 फीसदी पिछड़ी जातियों को प्रतिनिधित्व दिया गया है. पिछड़ी जाति में भी हशिए पर खड़ी अतिपिछड़ी जातियों पर ज्यादा फोकस किया गया है.
दलित आबादी को करीब 20 फीसदी नेतृत्व दिया गया है. इस नेतृत्व में प्रभुत्वशाली दलित जातियों के अलावा अन्य जातियों को भी मौका मिला है. मुस्लिम नेतृत्व करीब 15 फीसदी है. इसमें पसमांदा मुस्लिम कयादत पर भी जोर दिया गया है. नई कांग्रेस कमेटी में लगभग 20 फीसदी सवर्ण जातियों का प्रतिनिधित्व है.
उत्तर प्रदेश कांग्रेस के नए अध्यक्ष अजय कुमार लल्लू.
कमेटी में महिलाओं को भी उचित प्रतिनिधित्व दिया गया है. जमीनी नेताओं और संघर्षशील कार्यकर्ताओं को तरजीह दी गई है. जनाधार वाले संघर्षशील कार्यकर्ताओं को जगह मिली है. कांग्रेस महासचिव ने भी सोनभद्र, उन्नाव और शाहजहांपुर कांड में अपनी सक्रियता दिखाकर पहले ही साफ कर दिया था कि आने वाली कांग्रेस सड़कों पर लड़ती दिखेगी. बताया जाता है कि महीनों मंथन, साक्षात्कार, संवाद और जमीनी रिपोर्ट पर नई कमेटी तैयार हुई है.
सूत्र बताते हैं कि लगभग चार माह से कांग्रेस की कई टीमें उत्तर प्रदेश की खाक छान रहीं थीं. कांग्रेस महासचिव प्रियंका गांधी खुद उत्तर प्रदेश के कार्यकर्ताओं, नेताओं और बुद्धिजीवियों के साथ बैठक करके सलाह मशविरा कर रहीं थीं.  उत्तर प्रदेश में छह राष्ट्रीय सचिव लगातार पूरे प्रदेश का भ्रमण कर रहे थे. प्रियंका गांधी की टीम के लोगों ने जिले-जिले में घूमकर जमीनी पड़ताल की जिसके बाद नई प्रदेश कांग्रेस कमेटी के लिए सदस्यों का चयन किया गया.